༼ཇ༽༄༅། །སྐྱབས་སུ་འགྲོ་བ་དང་སེམས་བསྐྱེད་པའི་ཆོ་ག་བཞུགས།། ༄༅། །རྗེ་བཙུན་ས་སྐྱ་པ་ལ་ཕྱག་འཚལ་ལོ། །སྐྱབས་འགྲོ་ཐུན་མོང་བ་ཙམ་དབོག་པར་འདོད་པས་སློབ་དཔོན་གྱི་རྗེས་སུ་བཟླས་པ་འདི་སྐད་བྱ་སྟེ། སློབ་དཔོན་དགོངས་སུ་གསོལ། བདག་མིང་འདི་ཞེས་བགྱི་བ་དུས་འདི་ནས་བཟུང་སྟེ། ཇི་སྲིད་འཚོའི་བར་དུ་རྐང་གཉིས་རྣམས་ཀྱི་མཆོག་སངས་རྒྱས་ལ་སྐྱབས་སུ་མཆིའོ། །འདོད་ཆགས་དང་བྲལ་བ་རྣམས་ཀྱི་མཆོག་ཆོས་ལ་སྐྱབས་སུ་མཆིའོ། །ཚོགས་རྣམས་ཀྱི་མཆོག་དགེ་འདུན་ལ་སྐྱབས་སུ་མཆིའོ་ཞེས་ལན་གསུམ་བྱ། དེའི་རྗེས་ལ་འདི་སྐད་ཅེས་བརྗོད་པར་བྱ་སྟེ། བདག་ཇི་སྲིད་འཚོའི་བར་དུ་སྐྱབས་གསུམ་འཛིན་པའི་དགེ་བསྙེན་དུ་སློབ་དཔོན་གྱིས་གཟུང་དུ་གསོལ། དེའི་རྗེས་སུ་ཐུན་མོང་མ་ཡིན་པའི་སྐྱབས་འགྲོ་དབོག་པར་འདོད་ན་ཡང་སློབ་དཔོན་གྱི་རྗེས་སུ་བཟླས་པ་བརྗོད་པར་བྱ་སྟེ། ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ། སློབ་དཔོན་བདག་ལ་དགོངས་སུ་གསོལ། བདག་མིང་འདི་ཞེས་བགྱི་བ་དུས་འདི་ནས་བཟུང་ནས་ཇི་སྲིད་སྙིང་པོ་བྱང་ཆུབ་ལ་མཆིས་ཀྱི་བར་དུ་རྐང་གཉིས་རྣམས་ཀྱི་མཆོག་སངས་རྒྱས་ལ་སྐྱབས་སུ་མཆིའོ། །འདོད་ཆགས་དང་བྲལ་བ་རྣམས་ཀྱི་མཆོག་ཆོས་ལ་སྐྱབས་སུ་མཆིའོ། །ཚོགས་རྣམས་ཀྱི་མཆོག་འཕགས་པ་ཕྱིར་མི་ལྡོག་པའི་བྱང་ཆུབ་སེམས་དཔའི་དགེ་འདུན་ལ་སྐྱབས་སུ་མཆིའོ་ཞེས་ལན་གསུམ་དུ་བརྗོད་པར་བྱའོ། །ཐུན་མོང་དང་ཐུན་མོང་མ་ཡིན་པའི་སྐྱབས་སུ་འགྲོ་བའི་ཆོ་གའོ། །སྐྱབས་སུ་འགྲོ་བ་ལ་བདུན་ཏེ། རྒྱུ་དང་། ཡུལ་དང་། ཚུལ་ཇི་ལྟར་སྐྱབས་སུ་འགྲོ་བ་དང་། དེའི་ཕན་ཡོན་དང་། བསླབ་བྱ་དང་། སྒྲའི་དོན་དང་། དབྱེ་བ་དང་ཁྱད་པར་བསྟན་པའོ། །དང་པོ་ལ་གཉིས། རང་འཇིགས་པས་སྐྱབས་སུ་འགྲོ་བ་དང་། དད་པས་སྐྱབས་སུ་འགྲོ་བའོ། །དང་པོ་ནི་ཚེ་འདིའི་དགྲ་དང་གདོན་དང་འབྱུང་པོའི་གནོད་པས་སྐྱབས་སུ་འགྲོ་བའང་ཡོད། ཚེ་ཕྱི་མའི་ངན་སོང་དང་འཁོར་བས་འཇིགས་ནས་སྐྱབས་སུ་འགྲོ་བའང་ཡོད་དོ། །གཉིས་པ་ཡུལ་གང་ལ་སྐྱབས་སུ་འགྲོ་ཞེ་ན། དཀོན་མཆོག་གསུམ་སྟེ། དེའང་སངས་རྒྱས་ནི་སྐྱོན་ཐམས་ཅད་སྤངས་ཤིང་ཡོན་ཏན་ཐམས་ཅད་རྒྱས་པ་ལ་བྱ། ཆོས་ནི་དེས་གསུངས་པའི་ལམ་ཡིན་ལ། དེ་སྒྲུབ་པ་ཉམས་སུ་ལེན་པ་ལ་ནི་དགེ་འདུན་ཏེ། ཉན་རང་དང་བྱང་ཆུབ་སེམས་དཔའི་དགེ་འདུན་ནོ། །དེ་དག་ལ་སྐྱབས་སུ་འགྲོ་བར་བྱའོ། །གསུམ་པ་ཚུལ་ཇི་ལྟར་སྐྱབས་སུ་འགྲོ་ན་ཐུན་མོང་དུ་སངས་རྒྱས་ལ་སྟོན་པར་འཛིན། ཆོས་ལ་ལམ་དུ་འཛིན། དགེ་འདུན་ལ་གྲོགས་སུ་འཛིན་པ་ཡིན་ལ། ཁྱད་པར་ནི་འོག་ཏུ་བརྗོད་པར་བྱའོ། །ཕན་ཡོན་ནི་ལྔ། སྡོམ་པ་ཐམས་ཅད་སྐྱེ་བའི་རྒྱུ་ཡིན་པ་དང་། བསྲུང་བ་ཆེན་པོར་འགྱུར་བ་དང་། ལོག་པར་མོས་པའི་ལས་ཀྱི་སྒྲིབ་པ་བསྲབས་པ་དང་། དམ་པ་དམ་པ་ཞེས་བྱ་བའི་གྲངས་སུ་འགྲོ་བ་དང་། བསྟན་པ་ལ་དགའ་བའི་ལྷ་རྣམས་ཀྱིས་བསྲུང་བའོ། །དང་པོ་ནི་སྐྱབས་སུ་མ་སོང་ན་སྡོམ་པ་ཐམས་ཅད་མི་སྐྱེ་སྟེ། མཛོད་ལས། ཀུན་ལ་བསྙེན་གནས་ཡོད་མོད་ཀྱི། །སྐྱབས་སུ་མ་སོང་བ་ལ་མེད། །ཅེས་སོ། །སྐྱབས་གསུམ་བདུན་ཅུ་པ་ལས། གསུམ་ལ་སྐྱབས་འགྲོའི་དགེ་བསྙེན་ཏེ། །དེ་ནི་སྡོམ་བརྒྱད་རྩ་བ་ཡིན། །ཞེས་འབྱུང་ངོ་། །གཉིས་པ་སྐྱབས་སུ་སོང་བ་ལ་མི་དང་མི་མ་ཡིན་པའི་བར་དུ་གཅོད་པ་གང་གིས་ཀྱང་མི་ཚུགས་པས་བསྲུང་བ་ཆེན་པོར་འགྱུར་བ་ཡིན་ནོ། །གསུམ་པ་ནི་འཁོར་བ་ཐོག་མ་མེད་པ་ནས་དབང་ཕྱུག་དང་ཚངས་པ་ལ་སོགས་པ་ལ་སྐྱབས་སུ་སོང་བས་ལས་ཀྱི་སྒྲིབ་པ་འདག་པར་འགྱུར་བ་ཡིན་ཏེ། ལོག་པར་མོས་པའི་ལས་ཀྱི་སྒྲིབ་པ་བསྲབས་པ་ཞེས་བྱའོ། །བཞི་པ་ནི་སྐྱབས་གསུམ་འཛིན་པའི་དགེ་བསྙེན་ཡིན་པས་ན་དམ་པའི་ཁོངས་སུ་ཆུད་པའོ། །ལྔ་པ་སྐྱབས་སུ་སོང་བ་དེ་ལ་བསྟན་པ་ལ་དགའ་བའི་ལྷ་རྣམས་ཀྱིས་བསྲུང་བར་འགྱུར་བ་ཡང་ཡིན་ནོ། །སྤྱི་དོན་ལྔ་པ་བསླབ་པར་བྱ་བ་ལ་གཉིས། ཐུན་མོང་གི་བསླབ་བྱ་དང་། ཁྱད་པར་གྱི་བསླབ་བྱའོ། །དང་པོ་ནི་ཐོས་པ་ལས་བྱུང་བའི་ས་རྣམ་པར་གཏན་ལ་དབབ་པ་ལས་འབྱུང་བ། སྐྱེས་བུ་དམ་པ་དང་འགྲོགས་པ་དང་། དམ་པའི་ཆོས་ཉན་པ་དང་། ཚུལ་བཞིན་དུ་ཡིད་ལ་བྱ་བ་དང་། ཆོས་དང་རྗེས་སུ་མཐུན་པའི་ཆོས་སྒྲུབ་པ་ཞེས་བྱའོ། །ཡང་བཞི་སྟེ། དབང་པོ་མི་རྒོད་པར་བྱ་བ་དང་། སེམས་ཅན་ལ་སྙིང་བརྩེ་བར་བྱ་བ་དང་། དུས་དུས་སུ་དཀོན་མཆོག་མཆོད་པ་ལ་བརྩོན་པར་བྱ་བ་དང་། སྡོམ་པ་ཅི་ནུས་པ་ཡང་དག་པར་བླང་བར་བྱའོ། །སོ་སོའི་བསླབ་བྱ་ནི། འཕགས་པ་མྱ་ངན་ལས་འདས་པ་ཆེན་པོའི་མདོ་ལས། གང་ཞིག་སངས་རྒྱས་སྐྱབས་འགྲོ་བ། །དེ་ནི་ཡང་དག་དགེ་བསྙེན་ཏེ། །ནམ་དུའང་ལྷ་ནི་གཞན་དག་ལ། །སྐྱབས་སུ་སོང་བ་མ་ཡིན་ནོ། །དམ་པའི་ཆོས་ལ་སྐྱབས་ཚོལ་ན། །འཚེ་ཞིང་གནོད་པའི་སེམས་དང་བྲལ། །དགེ་འདུན་ལ་ཡང་སྐྱབས་སོང་ན། །མུ་སྟེགས་ཅན་ལ་ཕྱོགས་མི་བྱ། །ཞེས་གསུངས་པ་ལྟ་བུའོ། །གཞན་ཡང་བླ་མ་དམ་པའི་བརྒྱུད་པའི་མན་ངག་གིས་གསུང་བ་ནི་དུས་རྒྱུན་གྱི་མཆོད་པ་དང་། ཁྱད་པར་གྱི་མཆོད་པ་དང་། ཅི་ཟ་ཅི་འཐུང་གི་ཕུད་ཀྱིས་མཆོད་པ་བྱ་བ་དང་། སྲོག་དང་བྱ་དགའི་ཕྱིར་ཡང་དཀོན་མཆོག་མི་སྤང་བ་དང་། ཕྱོགས་གང་དུ་འགྲོ་ཡང་དཀོན་མཆོག་གསུམ་ལ་སྐྱབས་སུ་འགྲོ་བར་བྱ་ཞིང་ཕྱོགས་དེའི་དཀོན་མཆོག་ལ་སྐྱབས་འགྲོ་བྱ་བ་དང་། ན་ཚ་སྡུག་བསྔལ་ཅི་བྱུང་ཡང་དཀོན་མཆོག་གསུམ་ལ་སྐྱབས་སུ་འགྲོ་བར་བྱ་བ་དང་། སངས་རྒྱས་ལ་གུས་པར་བྱ་ཞིང་རྟེན་སྐུ་གཟུགས་དམན་པ་གཅིག་ལའང་གུས་པར་བྱ་བ་དང་། ཆོས་ལ་གུས་པར་བྱ་ཞིང་ཡི་གེ་རྡོག་པོ་གཅིག་ལ་ཡང་གུས་པར་བྱ་བ་དང་། དགེ་འདུན་ལ་གུས་པར་བྱ་ཞིང་སེམས་བསྐྱེད་པའི་བྱང་ཆུབ་སེམས་དཔའི་ན་བཟའ་གཅིག་ཚུན་ཆོད་ལའང་གུས་པར་བྱ་བའོ། །དྲུག་པ་སྒྲའི་དོན་ནི་ཚེ་འདིའི་འཇིགས་པ་དང་། ཕ་རོལ་གྱི་ངན་སོང་གི་འཇིགས་པ་ལས་སྐྱོབ་པ་དང་། འཁོར་བའི་འཇིགས་པ་ལས་སྐྱོབ་པས་སྐྱབས་ཡིན་ལ། དེར་འགྲོ་བས་ན་སྐྱབས་སུ་འགྲོ་བ་ཡིན་ཏེ། དཔེར་ན་ཆར་རམ་རླུང་གིས་འཇིགས་པ་ནི་བྲག་ལ་སྐྱབས་སུ་འགྲོ་བ་ལྟ་བུའོ། །ཐེག་པ་ཆེན་པོ་པ་ནི་དེའི་སྟེང་དུ་ཐེག་པ་དམན་པ་ལས་སྐྱོབ་པར་འདོད་དོ། །ཇི་སྐད་དུ། རྒྱུད་བླ་མ་ལས། འཚེ་བ་དག་ནི་ཐམས་ཅད་དང་། །ཐབས་མ་ཡིན་དང་ངན་སོང་དང་། །འཇིག་ཚོགས་ཐེག་པ་དམན་པ་ལས། །སྐྱོབ་ཕྱིར་སྐྱབས་ཀྱི་དམ་པ་ཡིན། །ཞེས་གསུངས་སོ། །བདུན་པ་རབ་ཏུ་དབྱེ་བ་ནི་བཞི་སྟེ། རྒྱུའི་ཁྱད་པར་དང་། འབྲས་བུའི་སྐྱབས་གནས་ཀྱི་ཁྱད་པར་དང་། དུས་ཀྱི་ཁྱད་པར་དང་། ཆེད་དུ་བྱ་བའི་ཁྱད་པར་རོ། །དང་པོ་ཉན་རང་ནི་དད་པས་སྐྱབས་སུ་འགྲོ་ལ། ཐེག་པ་ཆེན་པོ་པ་ནི་སྙིང་རྗེས་སྐྱབས་སུ་འགྲོའོ། །འབྲས་བུའི་སྐྱབས་གནས་ཀྱི་ཁྱད་པར་ནི་ཉན་ཐོས་དགྲ་བཅོམ་པ་ཐོབ་པར་འདོད་པས་དགེ་འདུན་ལ་སྐྱབས་སུ་འགྲོ་ལ། རང་རྒྱལ་རྟེན་འབྲེལ་རྟོགས་པར་འདོད་པས་ཆོས་ལ་སྐྱབས་སུ་འགྲོའོ། །ཐེག་པ་ཆེན་པོ་པ་སངས་རྒྱས་ཐོབ་པར་འདོད་པས་སངས་རྒྱས་ལ་སྐྱབས་སུ་འགྲོའོ། །རྒྱུད་བླ་མ་ལས། སྤང་ཕྱིར་སླུ་བའི་ཆོས་ཅན་ཕྱིར། །མེད་ཕྱིར་འཇིག་དང་བཅས་པའི་ཕྱིར། །ཆོས་རྣམས་གཉིས་དང་དགེ་འདུན་ནི། །གཏན་གྱི་སྐྱབས་མཆོག་མ་ཡིན་ནོ། །དམ་པའི་དོན་དུ་འགྲོ་བ་ཡི། །སྐྱབས་ནི་སངས་རྒྱས་ཉག་གཅིག་ཡིན། །ཐུབ་པ་ཆོས་ཀྱི་སྐུ་ཅན་ཕྱིར། །ཚོགས་ཀྱང་དེ་ཡི་མཐར་ཐུག་ཕྱིར། །ཞེས་གསུངས་སོ། །དུས་ཀྱི་ཁྱད་པར་ནི། ཐུན་མོང་བ་ཇི་སྲིད་འཚོའི་བར་དུ་སྐྱབས་སུ་འགྲོ་ལ། ཐུན་མོང་མ་ཡིན་པ་ནི་སངས་རྒྱས་ཐོབ་ཀྱི་བར་དུ་སྐྱབས་སུ་འགྲོའོ། །ཆེད་དུ་བྱ་བ་ནི་ཉན་རང་རང་གི་ཆེད་དུ་བྱ་བས་སྐྱབས་སུ་འགྲོ་ལ། བྱང་སེམས་ནི་གཞན་གྱི་ཆེད་དུ་བྱ་བས་སྐྱབས་སུ་འགྲོ་བའོ།། །།བླ་མ་རྗེ་བཙུན་ས་སྐྱ་པ་ལ་ཕྱག་འཚལ་ལོ། །བྱང་ཆུབ་ཀྱི་སེམས་བསྐྱེད་པར་འདོད་པའི་སློབ་མས་བླ་མ་ལ་གསོལ་བ་བཏབ་ནས་སེམས་བསྐྱེད་པར་འདོད་ན་སྦྱོར་བ་དང་། དངོས་གཞི་དང་། རྗེས་གསུམ་མོ། །དང་པོ་ལ་བཞི་སྟེ། རྟེན་དང་མཆོད་པ་བཤམ་པ་དང་། སེམས་བསྐྱེད་པའི་རྒྱུ་བཤད་པ་དང་། མཐུན་པའི་རྐྱེན་ཚོགས་བསག་པ་དང་། འགལ་བའི་རྐྱེན་སྡིག་པ་སྦྱང་བའོ། །དང་པོ་ནི་རྟེན་དགྲམ། མཆོད་ཡོན་སྔོན་དུ་འགྲོ་བའི་མཆོད་པ་ལྔ་ཇི་ལྟར་འབྱོར་པ་བཤམ། གཏོར་མ་ཇི་ལྟར་འབྱོར་པ་བཤམ། བླ་མ་དང་དགེ་འདུན་ལ་མཆོད་པའི་ཡོ་བྱད་ཅི་འབྱོར་པ་ཤོམ་དུ་གཞུག གཉིས་པ་ནི་སློབ་མ་དུ་ཡོད་པ་ཁྲུས་བྱས་གྲལ་རིམ་དུ་འཁོད་དུ་བཅུག་ལ། བླ་མ་ལ་མཎྜལ་ཚོམ་བུ་བདུན་པ་ཕུལ་ལ་ལག་ཏུ་མེ་ཏོག་འཛིན་པ་དང་བཅས་པ་ལ་བླ་མས་སེམས་བསྐྱེད་ཀྱི་རྒྱུ་འདི་སྐད་བརྗོད་པར་བྱ་སྟེ། མདོ་སྡེ་རྒྱན་ལས་གྲོགས་སྟོབས་རྒྱུ་སྟོབས་རྩ་བའི་སྟོབས། །ཐོས་སྟོབས་དགེ་བ་གོམས་ལས་སྐྱེ། །ཞེས་གསུངས་པས་སེམས་བསྐྱེད་སྐྱེ་བའི་རྒྱུ་ནི་ལྔ་སྟེ། གྲོགས་ཀྱིས་བསྐུལ་ནས་སེམས་བསྐྱེད་ཀྱིས། །ཞེས་བརྗོད་པ་ལ་བརྟེན་ནས་སེམས་བསྐྱེད་སྐྱེ་ཡང་སྲིད། འདི་ནི་མི་བརྟེན་པའི་སེམས་བསྐྱེད་ཅེས་བྱ། གཉིས་པ་རྒྱུ་སྙིང་རྗེ་གོམས་པ་ལས་སྐྱེ་བ་ནི་སྡུག་བསྔལ་ཅན་ལ་བརྟེན་ནས་འདི་དག་བསྒྲལ་བའི་ཕྱིར་སངས་རྒྱས་བྱས་ན་ཅི་མ་རུང་སྙམ་པ་ལས་སྐྱེའོ། །གསུམ་པ་ནི་རྩ་བ་དད་པ་བརྟན་པས་སྐྱེ་སྟེ། དེ་ཡང་དད་པ་ནི་གསུམ་སྟེ། དཀོན་མཆོག་གམ་དགེ་བའི་བཤེས་གཉེན་ལ་དང་བའི་དད་པ་སྐྱེས་སམ། སངས་རྒྱས་ཐོབ་པར་འདོད་པའི་དད་པ་སྐྱེས་སམ། ལས་རྒྱུ་འབྲས་ལ་ཡིད་ཆེས་པའི་དད་པ་སྟེ། དེ་དག་ལ་བརྟེན་ཏེ་སྐྱེ་བ་ནི་རྒྱུ་གསུམ་པ་ཡིན་ནོ། །ཐོས་པ་ལ་བརྟེན་ནས་སྐྱེ་བ་ནི་བཞི། འཁོར་བའི་ཉེས་དམིགས་ཐོས་པ་དང་། སངས་རྒྱས་ཀྱི་ཡོན་ཏན་ཐོས་པ་དང་། སེམས་བསྐྱེད་པའི་ཕན་ཡོན་ཐོས་པ་དང་། དལ་འབྱོར་རྙེད་པར་དཀའ་བ་ཐོས་པའོ། །དང་པོ་ལ་གསུམ། འཁོར་བའི་སྡུག་བསྔལ་གྱི་སྡུག་བསྔལ་དང་། འགྱུར་བའི་སྡུག་བསྔལ་དང་། འདུ་བྱེད་ཀྱི་སྡུག་བསྔལ་ལོ། །དང་པོ་ནི་ངན་སོང་གསུམ་སྟེ། དེ་ཡང་སེམས་ཅན་དམྱལ་བ་ལ་ཡང་གཉིས། གྲང་བའི་སེམས་ཅན་དམྱལ་བ་བརྒྱད་དང་། ཚ་བའི་སེམས་ཅན་དམྱལ་བ་བརྒྱད་དོ། །དང་པོ་ནི་ཆུ་བུར་ཅན་དང་། ཆུ་བུར་རྡོལ་པ་ཅན་དང་། ཨ་ཆུ་ཟེར་བ་དང་། ཀྱི་ཧུད་ཟེར་བ་དང་། སོ་ཐམ་ཐམ་དང་། པདྨ་ལྟར་གས་པ་དང་། ཨུཏྤལ་ལྟར་གས་པ་དང་། པདྨ་ཆེན་པོ་ལྟར་གས་པའོ། །ཚ་བའི་བརྒྱད་ནི། ཡང་སོས་དང་། ཐིག་ནག་དང་། བསྡུས་འཇོམས་དང་། ངུ་འབོད་དང་། ངུ་འབོད་ཆེན་པོ་དང་། ཚ་བ་དང་། རབ་ཏུ་ཚ་བ་དང་། མནར་མེད་པའོ། །གོང་མ་རྣམས་ཀྱི་སྡུག་བསྔལ་ཡང་ཞིབ་ཏུ་བཤད་ལ། མནར་མེད་ཀྱི་སྡུག་བསྔལ་ནི་སྡུག་བསྔལ་ལ་བར་མཚམས་མེད་དེ། ལྕགས་ཀྱི་ཁང་པ་ཡངས་པ་རབ་ཏུ་བསྲེགས་པའི་ནང་དུ་ལུས་དཔག་ཚད་ཙམ་ལ་ལུས་རྨ་གསར་བ་དང་འདྲ་བའི་འགྲེ་ལྡོག་བྱེད་དོ། །གཤིན་རྗེའི་སྐྱེས་བུ་རྣམས་ཀྱིས་ཅི་འདོད་ཟེར་ན་ཅི་ཡང་མི་འདོད་མོད་ཀྱི། འོན་ཀྱང་ལྟོགས་སོ་ཞེས་ཟེར་ན་ལྕགས་ཀྱི་ཐུ་ལུམ་འབར་བ་སྙོད་པར་བྱེད་དོ། །སྐོམ་མོ་ཞེས་ཟེར་ན་ཟངས་བཞུ་བ་ལྡུད་པར་བྱེད་དོ། །དེ་ལས་གལ་ཏེ་ཕྱི་རོལ་དུ་ཐར་ནའང་ཕྱོགས་དེ་ན་རལ་གྲི་ལོ་མའི་ནགས་ཚལ་དང་། ཤལ་མ་ལིའི་སྡོང་པོ་དང་། སྤུ་གྲི་གཏམས་པའི་ལམ་སྟེ་དེ་གསུམ་མཚོན་ཆར་ཆོས་མཐུན་ནོ། །རོ་མྱགས་ཀྱི་འདམ་དང་། མེ་མདག་གི་ཕུང་པོ་དང་། མེ་མ་མུར་གྱི་འོབས་སོ། །དེ་དག་ཕྱོགས་རེ་རེ་ན་བཞི་བཞི་ཡོད་པས་སྡུག་བསྔལ་བཅུ་དྲུག་ཅེས་བྱ་བ་ཡིན་ནོ། །དེ་ལ་སོགས་པའི་སྡུག་བསྔལ་རྣམས་ཞིབ་ཏུ་བཤད་ལ་དེ་དག་གི་ཚེའི་ཚད་ཀྱང་བཤད་པར་བྱ་སྟེ། མ་ག་དྷཱའི་ཏིལ་ཁལ་བརྒྱད་ཅུ་ཤོང་བའི་སྦྱང་གང་ལོ་བརྒྱ་བརྒྱ་ལོན་ཅིང་རེ་རེ་ཕྱུང་བས་ཟད་པ་ནི་ཆུ་བུར་ཅན་གྱི་ཚེ་ཡིན་ལ། དེ་བཞིན་དུ་དེའི་འོག་མ་ལ་ཉི་ཤུར་འགྱུར་ཞིང་། དེ་བཞིན་དུ་དེའི་ཕྱི་མ་ལའང་དེའི་ཉི་ཤུ་འགྱུར་གྱིས་བརྩི་བར་བྱའོ། །ཚ་བའི་སེམས་ཅན་དམྱལ་བའི་ཚེ་ཚད་ནི་མི་རྣམས་ཀྱི་ལོ་ལྔ་བཅུ་ལ་རྒྱལ་ཆེན་རིས་བཞིའི་ཉིན་ཞག་གཅིག་ཡིན་ལ། རྒྱལ་ཆེན་རིས་བཞིའི་ཚེ་ལོ་ལྔ་བརྒྱ་ནི་དམྱལ་བ་ཡང་སོས་ཀྱི་ཞག་གཅིག་ཡིན་ལ། དེ་སུམ་བརྒྱ་དྲུག་ཅུ་ལ་ལོ་གཅིག་ཏུ་བྱས་པའི་ལོ་ལྔ་བརྒྱ་ཐུབ་ལ། དེས་གོང་བཞིན་དུ་བསྒྲེས་ལ་འདོད་པའི་ལྷ་རིས་དྲུག་དང་། ཚ་དམྱལ་དྲུག་བསྒྲེས་ཏེ་ཤེས་པར་བྱའོ། །རབ་ཏུ་ཚ་བས་ནི་བར་བསྐལ་ཕྱེད་ཐུབ། མནར་མེད་པས་ན་བར་བསྐལ་གཅིག་ཐུབ་བོ། །དེ་ལ་སོགས་པ་སེམས་ཅན་དམྱལ་བའི་སྡུག་བསྔལ་བཤད་དོ། །ཡི་དྭགས་རྣམས་ཀྱི་སྡུག་བསྔལ་ནི་ཕྱིའི་སྒྲིབ་པ་ཅན་ཞེས་བྱ་བ་བཟའ་བཏུང་གི་དངོས་པོ་གང་ཡང་མིག་གིས་མི་མཐོང་། མཐོང་ཡང་རྣག་ཁྲག་ཏུ་འགྲོ་ལ། རྣག་ཁྲག་ཀྱང་འཐུངས་པས་ཁ་ཁབ་མིག་ཙམ་དང་མགྲིན་པ་མོ་ཁབ་ཙམ་ནས་མི་ཤོང་། ནང་གི་སྒྲིབ་པ་ཅན་ཞེས་བྱ་བ་ཅུང་ཟད་ཤོང་པ་ལྟོ་བ་རྒྱ་མཚོ་ཙམ་མི་ཁེངས་ལ། ཅུང་ཟད་ལྟོར་སོང་བ་རྣམས་ཀྱང་མེ་མ་མུར་དུ་སོང་ནས་སྡུག་བསྔལ་བསམ་གྱིས་མི་ཁྱབ་པ་སྐྱེད་པར་བྱེད་དོ། །དེ་དག་གི་ཚེའི་ཚད་ཀྱང་བཤད་པར་བྱ་སྟེ། ཟླ་བ་སུམ་བརྒྱ་དྲུག་ཅུ་ལ་ལོ་གཅིག་ཏུ་བྱས་པའི་ལོ་ལྔ་བརྒྱ་ཐུབ་སྟེ། མདོར་ན་མི་ལོ་ཁྲི་ལྔ་སྟོང་ཐུབ་པ་ཡིན་ནོ། །དུད་འགྲོའི་སྡུག་བསྔལ་ནི་གཅིག་ལ་གཅིག་ཟ་བ་དང་རབ་ཏུ་བླུན་པ་ཡིན་ཞིང་། ཤིན་ཏུ་ཚེ་རིང་བས་ནི་བསྐལ་པའང་ཐུབ་བོ། །མཐོ་རིས་ལ་གསུམ། ཐུན་མོང་དུ་གྱུར་པ། འགྱུར་བའི་སྡུག་བསྔལ། འདུ་བྱེད་ཀྱི་སྡུག་བསྔལ་ལོ། །ཁྱད་པར་དུ་ལྷ་མ་ཡིན་ལ་ལྷའི་དཔལ་ལ་རང་བཞིན་གྱིས་ཞེ་སྡང་བ་འཐབ་པ་དང་རྩོད་པའི་སྡུག་བསྔལ་དང་། ལྷ་ལ་འཆི་འཕོ་ཞིང་ལྟུང་བ་ཞེས་བྱ་བ་འཆི་བའི་དུས་སུ་ནམ་མཁའ་ནས་སྒྲ་འབྱུང་བ་ཁྱོད་ད་སྟེ་ཞག་བདུན་ན་ཚེའི་དུས་བྱེད་དོ་ཞེས་བྱ་བའི་སྒྲ་འབྱུང་སྟེ། དེ་བར་ལ་མནར་མེད་པའི་སེམས་ཅན་དམྱལ་བའི་སྡུག་བསྔལ་བས་ཀྱང་ཆེས་ཆེ་བ་འབྱུང་སྟེ། ལྷ་ཚེ་རིང་ཞིང་སྡུག་བསྔལ་ཆེ་བ་ཡིན་ནོ། །མི་ལ་སྐྱེ་བ་དང་རྒ་བ་དང་ན་བ་དང་འཆི་བ་སྟེ། སྲིད་པའི་ཆུ་བོ་བཞི་དང་། དགྲ་སྡང་བ་དང་ཕྲད་པ་དང་། ཕྲད་ཀྱིས་དོགས་པ་དང་། གཉེན་བྱམས་པ་དང་བྲལ་བ་དང་བྲལ་གྱིས་དོགས་པ་དང་། འདོད་པ་བཙལ་གྱིས་མི་རྙེད་པ་དང་། མི་འདོད་པ་སྤང་གིས་མི་སྤོང་བ་ལ་སོགས་པའི་སྡུག་བསྔལ་ཞིབ་ཏུ་བཤད་པར་བྱའོ། །བདག་གཞན་སྡུག་བསྔལ་དེ་དག་ལས་བཀྲོལ་ལ་སངས་རྒྱས་ཀྱི་ས་ལ་གཞག་པར་བྱའོ་སྙམ་པའི་བྱང་ཆུབ་ཀྱི་སེམས་བསྒོམ་པར་བྱའོ